SET รูดต่อ 25 จุด หลังหลุดแนวรับ 1,630 เซ่น “เฟด” ไม่ชัดเจนลดงบดุล
SET ไหลต่อ 25 จุด หลังหลุดแนวรับสำคัญที่ 1,630 จุด รับปัจจัยลบ “เฟด” ยังไม่มีความชัดเจนเกี่ยวกับการปรับลดขนาดงบดุล
27 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:19 น. อยู่ที่ 1,618.44 จุด ลดลง 25.00 จุด หรือ 1.52% สูงสุดที่ 1,634.17 จุด ต่ำสุดที่ 1,617.87 จุด มูลค่าการซื้อขาย 43.48 หมื่นล้านบาท
โดยตลาดหุ้นไทยต้นภาคเช้าวันนี้ร่วงลงต่อไปเป็นกว่า 20 จุด หลังหลุดแนวรับสำคัญที่ 1,630 จุด จากผลประชุมธนาคารกลางสหรัฐ (เฟด) คงอัตราดอกเบี้ยตามคาด พร้อมระบุว่าเฟดจะยังคงปรับลดวงเงิน QE ในเดือนก.พ.พร้อมกับการเริ่มปรับขึ้นอัตราดอกเบี้ยในเดือนมี.ค.อีกทั้งไม่ปฏิเสธโอกาสที่จะปรับขึ้นดอกเบี้ยได้มากกว่า 0.25% แต่ยังไม่ให้ความชัดเจนในการปรับลดงบดุล ทำให้เกิด sentiment เชิงลบในตลาดต่างประเทศ
ด้านนางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า เช้านี้ดัชนีปรับตัวลดลงกว่า 10 จุด มองได้รับ Sentiment การลงทุนเชิงลบดาวโจนส์ฟิวเจอร์สที่ปรับตัวลดลงค่อนข้างมาก ในขณะเดียวกันตลาดหลักอย่างญี่ปุ่น และฮ่องกงปรับตัวลดลงค่อนข้างมากเช่นกัน แม้ว่าผลการประชุมเฟดจะเป็นไปตามที่คาดไว้ก็ตาม อย่างไรก็ดี เฟดยังไม่มีความชัดเจนเกี่ยวกับการปรับลดขนาดงบดุล